Tesouro do val de York

O **tesouro do val de York**, tamén coñecido como **Tesouro de Harrogate**, é un tesouro viquingo do século X composto por 617 moedas de prata e outros 65 obxectos, atopado sen alteracións en 2007 preto da localidade de Harrogate no condado inglés de Yorkshire Norte. 

Trátase do maior tesouro viquingo descuberto en Gran Bretaña desde 1840, cando se achou o tesouro de Cuerdale en Lancashire.

## O achado 
O 6 de xaneiro de 2007, David Whelan, un empresario semirretirado de Leeds, e o seu fillo Andrew, topógrafo, descubriron o tesouro nas proximidades de Harrogate, utilizando un detector de metais. Logo do achado, os seus descubridores declararon á BBC que levaban arredor de cinco anos utilizando o detector de metais como afeccionados.

O tesouro apareceu nunha campaza baleira, que aínda non fora arada para a sementeira de primavera, e logo da súa aparición revisouse toda a súa extensión, aínda que non se achou ningún rastro de asentamento nin de estrutura. O pai e o fillo tomaron nota do lugar exacto, taparon novamente o furado e David e David Whelan informaron do achado a Amy Cooper, encargada de achados de tesouros do *Portable Antiquities Scheme*.  

O tesouro foi trasladado ao Museo Británico para ser analizado polo seu persoal especialista, mantendo a "información contextual" do achado. Finalmente, o 19 de xullo de 2007 levouse a cabo o anuncio oficial do descubrimento. Gareth Williams, un dos expertos do Museo Británico que examinou os obxectos atopados, declarou que se trataba dun "achado fascinante, o maior deste tipo desde hai máis de 150 anos". O tesouro foi valorado polo Comité Independente de Valoración de Tesouros do Ministerio de Cultura británico. Todos estes obxectos estaban agochados nunha cunca de prata dourada. Esta cunca podería ter a súa orixe no norte de Francia, para uso litúrxico, e chegaría ao lugar do achado entregada como tributo ou como resultado dun saqueo. Esta cunca é tan semellante á aparecida en Halton Moor, Yorkshire Oeste, conservada no Museo Británico, que se estima que ambas deben estar feitas a mediados do século IX no mesmo obradoiro carolinxio. Todo o achado foi adquirido conxuntamente polo *York Museums Trust* e polo Museo Británico, que contaron co financiamento de institucións como o *National Heritage Memorial Fund*, o *The Art Fund* e a asociación *The British Museum Friends*.

A partir do 17 de setembro de 2009, o contido do tesouro foi exposto no *Yorkshire Museum*, en York, durante un período de seis semanas, antes de que o museo pechase as súas portas por mor dunhas reformas en 2009. A continuación, o tesouro trasladouse ao Museo Británico, en Londres, para realizar diversos traballos de conservación, e despois volveu ao Museo de Yorkshire cando este reabriu, logo dunha importante remodelación, o 1 de agosto de 2010 (o *Yorkshire Day*).

En 2012 formou parte dunha exposición temporal na *Mercer Gallery*, en Harrogate, e posteriormente viaxou a Copenhague, Berlín e Londres. Nesta última cidade formou parte dunha exposición sobre o pobo viquingo no Museo Británico entre o 6 de marzo e o 22 de xuño de 2014, a primeira que se celebraba neste museo en tres décadas.

En 2015, a colección regresou ao Museo de Yorkshire para ser exposta nel.

A partir de 2017, o tesouro entrou a formar parte dunha exposición itinerante titulada "Viquingos: redescubre a lenda", xunto co tesouro de Bedale e o tesouro de Cuerdale. Esta xira comezou no propio Museo de Yorkshire e posteriormente continuou na *Atkinson Art Gallery and Library* de Southport, Merseyside, na *Aberdeen Art Gallery*, no *Norwich Castle Museum* e na Universidade de Nottingham.

## Notas 
## Véxase tamén 
### Outros artigos 
* Tesouro
* Era viquinga
* Moeda viquinga

### Ligazóns externas 
* Vídeo: *The Vale of York Hoard*
* Vídeo: *Harrogate Hoard*